CELEX: 62021TN0492
Language: hu
Date: 2021-08-11 00:00:00
Title: T-492/21. sz. ügy: 2021. augusztus 11-én benyújtott kereset – Aquind és társai kontra ACER

2021.9.27.   
            
            
               HU
            
            
               Az Európai Unió Hivatalos Lapja
            
            
               C 391/25
            
         
      2021. augusztus 11-én benyújtott kereset – Aquind és társai kontra ACER
      (T-492/21. sz. ügy)
      (2021/C 391/34)
      Az eljárás nyelve: angol
      
         Felek
      
      
         Felperesek: Aquind Ltd (London, Egyesült Királyság), Aquind Energy Sàrl (Luxembourg, Luxemburg), Aquind SAS (Rouen, Franciaország) (képviselők: S. Goldberg, L. Van den Hende, L. Malý és E. White ügyvédek)
      
         Alperes: Energiaszabályozók Európai Uniós Együttműködési Ügynöksége
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg az alperes fellebbezési tanácsának 2021. június 4-i határozatát; és
               
            
                  —
               
               
                  kötelezze az alperest a költségek viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek két jogalapra hivatkoznak.
      
                  1.
               
               
                  Az első jogalap azon alapul, hogy az alperes fellebbezési tanácsa tévesen állapította meg az elé terjesztett fellebbezés elfogadhatatlanságát. A felperesek azzal érvelnek, hogy az alperes továbbra is hatáskörrel rendelkezik arra, hogy a megsemmisített határozatát (1) új határozattal váltsa fel, és hogy a 714/2009/EK rendelet (2) 17. cikke alapján mentességet adjon az AQUIND rendszerösszekötőnek. Ezenkívül az alperes fellebbezési tanácsa nem tett eleget azon kötelezettségének, hogy biztosítsa a Törvényszék 2020. november 18-i ítéletének (3) teljes körű és maradéktalan végrehajtását.
               
            
                  2.
               
               
                  A második jogalap azon alapul, hogy az alperes fellebbezési tanácsa megsértette az (EU) 2019/942 rendelet (4) 25. cikkének (3) bekezdésében és 28. cikkének (4) bekezdésében, valamint az alperes fellebbezési tanácsának eljárási szabályzatában foglalt követelményeket. Azzal érvelnek, hogy az alperes fellebbezési tanácsa nem követte a megfelelő eljárást, mivel egyik tagja nem vett részt a tárgyaláson, a szóbeli szakasz nem minősül bizonyítéknak, és a tanácskozásról készült jegyzőkönyvet nem tették közzé.
               
            
         (1)  Az alperes fellebbezési tanácsának 2018. október 17-i A-001–2018 határozata.
      
         (2)  A villamos energia határokon keresztül történő kereskedelme esetén alkalmazandó hálózati hozzáférési feltételekről és az 1228/2003/EK rendelet hatályon kívül helyezéséről szóló, 2009. július 13-i 714/2009/EK európai parlamenti és tanácsi rendelet (EGT-vonatkozású szöveg) (HL 2009. L 211., 15–35. o.).
      
         (3)  2020. november 18-i Aquind kontra ACER ítélet, T-735/18, EU:T:2020:542.
      
         (4)  Az Energiaszabályozók Európai Uniós Együttműködési Ügynökségének létrehozásáról szóló, 2019. június 5-i (EU) 2019/942 európai parlamenti és tanácsi rendelet (EGT-vonatkozású szöveg) (HL 2019. L 158., 22–53. o.).